6. schôdza NR SR - 15. deň - A. dopoludnia
Dátum: 2024-01-11
Poslanec: Kosová, Ingrid (PS)
Druh vystúpenia: Vystúpenie v rozprave

9. Dobré ránko, ďakujem veľmi pekne za slovo, pán predsedajúci, a vítam všetkých poslancov a najmä pani poslankyne. Veľmi si už nepamätám, kde som včera skončila, dúfam, že aspoň vy to máte tak trošku v živšej pamäti ako ja, aby ste vedeli reagovať na faktické poznámky, ale keďže tu možno ani nie sú ti istí, tak nebudú vedieť, že na čo reagujete zo včerajška, takže je možno výhoda. Ale spomínam si, že som včera určite hovorila k našej váženej koalícii a spomínam si, že som hovorila aj to, že mám obavu, že zneužívate inak svoje legitímne práva len preto, že ste vyhrali voľby, resp. preto, že sa vám podarilo zostaviť vládu a neviem ale, či som už hovorila to, že zabudli na to najdôležitejšie, a to je váš mandát, ktorý máte od občanov a občianok Slovenska, ktorý sa spája so zodpovednosťou a z postavenia vládnucej väčšiny vám vyplývajú určité povinnosti, ale i obmedzenia. Inak povedané. Ak vyhráte voľby, tak určite nemôžete všetko a jednou z povinností vládnucej väčšiny je aj diskutovať s opozíciou. A nielen s ňou. A opakujem. Povinnosť diskutovať. Už viackrát sme hovorili, že skrátené legislatívne konanie popiera akýkoľvek demokratický prístup k legislatívnemu procesu, pretože nemôže vytvoriť podmienky na riadne konzultácie ani s opozíciou, ani s odbornou verejnosťou. Najmä pri prijímaní rozhodnutí o otázkach zásadného významu pre spoločnosť, akými trestné súdnictvo a boj proti korupcii určite sú. Sú rozsiahle a vecné konzultácie kľúčovou podmienkou prijatia právneho rámca, ktorý je realizovateľný a prijateľný pre tých, ktorí pracujú v tejto oblasti. Túto povinnosť si určite neplníte najmä vzhľadom na odpor, ktoré vaše návrhy u odbornej verejnosti vzbudili. Aj podľa už často spomínanej Benátskej komisie, ktorá sa vyjadrila k problematike skrátených legislatívnych konaní v Gruzínsku z decembra roku 2011, sa uvádza, že hoci neexistujú medzinárodné štandardy týkajúce sa dĺžky legislatívneho procesu, možnosť verejnej diskusie musí byť zachovaná. Zároveň konštatovala, že nedostatočná diskusia počas legislatívneho procesu negatívne ovplyvňuje výsledky legislatívy. Aj to sme tu už viackrát spomínali, a že hoci tento postup môže byť v súlade s národnou legislatívou, takýto prístup nie je vhodný pre prijímanie zákonov najmä v prípade komplexných a citlivých záležitostí, ktoré majú významný sociálny a politický dopad. Rovnako tiež už často spomínaná Európska komisia v Správe o právnom štáte z roku 2022 vo vzťahu k Slovensku poukázala na absenciu dostatočnej diskusie pri prijímaní zákonov. Zvlášť takých, ktoré prinášajú významné zmeny. Neviem, ale určite asi nikto nemôže namietať, že novela Trestného zákona predsa takýmto zákonom je. Prinášajúcim významné zmeny, ktoré budú mať významné sociálne a politické dopady. Tak už prosím, vážená koalícia, prevezmite zodpovednosť a správajte sa ako vláda, ktorá nesleduje len osobný prospech, ale záleží jej na ľuďoch tejto krajiny. Inak si vás budúce generácia budú pamätať ako vládu, ktorá zničila demokraciu a právny štát. Zaradíte sa tak k Mečiarovi ako ďalší symbol mafiánskeho štátu, ktorý namiesto demokracie buduje autokraciu a ktorý namiesto pomoci ľuďom sa k nim správa ako k vreciam zemiakov. Necháte ich hniť v pivnici, kým vy sa budete voziť na drahých vládnych limuzínach a ovládať všetky štátne inštitúcie. Ubezpečujem vás, že Progresívne Slovensko vám to neuľahčí. Ďakujem za pozornosť. (Potlesk.)